Gedagte vir die dag: WysheidFoto: teachingthem.com Die Here het vir Salomo gesê: “Ek gee aan jou wysheid en insig soos niemand vóór jou gehad het of ná jou sal hê nie.” (1 Konings 3:10-12) Een van die grootste gawes wat jy van God kan ontvang, is sekerlik wysheid. As kind het ek baie die term “wysheid” gehoor en verstaan dat iemand soos Salomo baie wysheid gehad het, en dat dit hom baie slim en skatryk gemaak het. Ons lees in die Woord God het Salomo in ’n droom besoek, en aan hom gevra wat hy die graagste begeer. Salomo het sekerlik vir God die beste antwoord ooit gegee toe hy vir God om wysheid gevra het. Net omdat hy dit gevra het, het God hom ook die rykste man ooit gemaak, met baie eer en aansien! Salomo het in sy vader, Dawid, se huis grootgeword. Dit was ’n omgewing waar God altyd eerste gestel is, en Salomo het onthou dat sy pa nie verniet die man na God se hart was nie. Salomo het in sy ouerhuis gesien dat Dawid altyd eers God se raad gevra en gevolg het, voor hy besluite geneem het. Dawid se suksesse het in sy binnekamer begin! Kennis en wysheid is twee verskillende aspekte. Kennis is jou intellektuele vermoëns waarmee God jou geseën het by geboorte, en ook jou eie pogings om dit verder uit te brei deur studies, oplees en algemene kennis. Wysheid kom slegs van God af, net as jy God vra deur gebed. Dit gee Hy gratis aan hul le wat dit van Hom vra. Wysheid is dus die gawe waarmee God jou help om jou kennis en besluite te bestuur. Bid van vandag af elke dag vir wysheid – en sien God se impak op en ingryping in jou besluite. Vader, vandag besef ek dat ek sonder U niks is nie. U Woord leer my dat as ek vir wysheid bid, U dit verniet vir my sal gee. Dankie dat U nou vir my wysheid skenk en dat ek van vandag af u guns in alles kan sien! Amen